钦定古今图书集成/明伦汇编/官常典/第636卷 > 种世衡
## 钦定古今图书集成/明伦汇编/官常典/第636卷 > 种世衡

按《宋史》本传：“世衡，字仲平，知环庆州。蕃部有牛家族
奴讹者，素屈强，未尝出谒郡守，闻世衡至，遽郊迎。世
衡与约，明日当至其帐，往劳部落。是夕大雪，深三尺，
左右曰：‘地险不可往’。世衡曰：‘吾方结诸羌以信，不可
失期’。遂缘险而进。奴讹方卧帐中，谓世衡必不能至，
世衡蹴而起，奴讹大惊曰：‘前此未尝有官至吾部者，
公乃不疑我耶’？”率其族罗拜听命。羌酋慕恩，部落最
彊，世衡尝夜与饮，出侍姬以佐酒。既而世衡起入内，
潜于壁隙中窥之。慕恩窃与侍姬戏，世衡遽出掩之，
慕恩惭惧请罪，世衡笑曰：“君欲之耶？”即以遗之，由是
得其死力。诸郡有贰者，使讨之，无不克。有兀二族，世
衡招之不至，即命慕恩出兵诛之。其后百馀帐皆自
归，莫敢贰。因令诸族置烽火，有急则举燧，介马以待。
葛怀敏败，率羌兵数千人以援泾原，无敢后者。尝课吏民射，有过失，射中则释其罪，有辞某事请某事，辄
因中否而与夺之，人人自厉，皆精于射，由是数年敌
不敢近环境。迁东染院使、环庆路兵马钤辖。